Simulyakrlar va simulyatsiya. „Simulyakrlar va Simulyatsiya“ (frans. Simulacres et Simulation) — fransuz sotsiologi va faylasufi Jan Bodriyarning 1980-yilda yozilgan asari boʻlib, unda Bodriyar reallik, timsollar va jamiyat orasidagi oʻzaro munosabatlarni tahlil qiladi. Asar 18 bobdan iborat boʻlib, ularning har biri mustaqil ijodiy ish sifatida koʻrilishi mumkin. Asarning epigrafi sifatida quyidagi ibora keltirilgan: „Simulyakr — bu oʻzida haqiqatni yashirib yotuvchi narsa emas, — bu haqiqat yoʻqligini yashiruvchi haqiqatdir. Simulyakr — haqiqatdir.“ Ekkleziast Asar boshida Bodriyar Xorxe Luis Borxesning „Fandagi aniqlik toʻgʻrisida“ hikoyasi syujeti yordamida bir oʻxshatish keltiradi. Bu oʻxshatishga koʻra, bir buyuk imperiyada xaritashunoslar ulkan, favqulodda aniq hamda oʻz imperiyalari chegaralari bilan tutashib ketuvchi xarita yaratadi. Imperiyaning boshqa hududlarni egallashi yoki boy berishi bilan xarita ham kengayib, torayib turar edi. Imperiya parokandalikka uchragandan keyin esa, aynan shu xarita imperiyadan yagona meros boʻlib qoldi.